Spitsberaad oor Afrikaans
Die Suid-Afrikaanse Akademie vir Wetenskap en Kuns in samewerking met die Stigting vir Bemagtiging deur Afrikaans beplan 'n spitsberaad oor Afrikaans as onderrig- en voertaal op tersiêre vlak. Die vier rektore van die Histories Afrikaanse universiteite het al hul samewerking en steun toegesê en stuur 'n verteenwoordiger om namens hulle een en ander toe te lig oor hulle standpunt ten opsigte van Afrikaans en die kwessie van meertaligheid in die tersiêre onderwys. Sprekers is onder andere Van Zyl Slabbert, Lawrence Schlemmer, Niek Grové, Neville Alexander, Victor Webb, Christo Viljoen, Christo van der Rheede en Hennie van Coller. Annette Combrink en Teuns Verschoor sal deelneem aan 'n paneelbespreking oor die onderwerp.
Studenteverteenwoordigers van vier universiteite sal standpunte oor taalsake by hulle universiteite stel. Ina Gräbe, redakteur van die Tydskrif vir Geesteswetenskappe, sal praat oor die taal van ons akademiese tydskrifte.
Swig Afrikaanstalige akademici vir die druk om slegs in Engels te publiseer en wat is die betrokke redaksies se standpunte? Die bedoeling is dat die uitkoms van die beraad 'n werkbare plan vir die volhoubaarheid van Afrikaans en meertaligheid oor die algemeen oplewer wat dan aan die Regering voorgelê sal word.
Vrydag, 1 September, vanaf 14:00 (ligte aandete is ingesluit)
Saterdag, 2 September, 8:00-13:00
Oude Libertassentrum, Adam Tasweg, Stellenbosch
Let wel: Registrasie is gebiedend noodsaaklik. Jy kan nie sommer daar opdaag nie! Geen registrasiegeld is egter betaalbaar nie.
Navrae: Jacques van der Elst (012 328 5082), jvde@akademie.co.za of Christo van der Rheede (021 481 8304), stigting@afrikaans.com
Die tentatiewe program en inskryfvorm verskyn op die SA Akademie se tuisblad by www.akademie.co.za onder opskrif: Beraad vir Afrikaans.